72. ΝΟΜΟΣ υπ’ αριθ. 2077 της 7/7 Αυγ. 1992 (ΦΕΚ Α΄ 136) Κύρωση της συνθήκης για την Ευρωπαϊκή Ένωση και των σχετικών πρωτοκόλλων και δηλώσεων που περιλαμβάνονται στην Τελική Πράξη. Άρθρο πρώτο.-Κυρώνονται και έχουν την ισχύ, που ορίζεται στο άρθρ. 28 του Συντάγματος, η Συνθήκη για την «Ευρωπαϊκή Ένωση» και τα σχετικά πρωτόκολλα και δηλώσεις που περιλαμβάνονται στην Τελική Πράξη, που υπογράφηκαν στο Μάαστριχτ στις 7 Φεβρ. 1992 μεταξύ του Βασιλείου του Βελγίου, του Βασιλείου της Δανίας, της Ομοσπονδιακής Δημοκρατίας της Γερμανίας, της Ελληνικής Δημοκρατίας, του Βασιλείου της Ισπανίας, της Γαλλικής Δημοκρατίας, της Ιρλανδίας, της Ιταλικής Δημοκρατίας, του Μεγάλου Δουκάτου του Λουξεμβούργου, του Βασιλείου των Κάτω Χωρών, της Πορτογαλικής Δημοκρατίας και του Ηνωμένου Βασιλείου της Μεγάλης Βρεταννίας και Βόρειας Ιρλανδίας, των οποίων τα κείμενα σε πρωτότυπο στην ελληνική γλώσσα έχουν ως εξής: (Ακολουθεί κείμενο). Άρθρο δεύτερο.-1.Με τα προεδρικά δ/τα και τις λοιπές κανονιστικές πράξεις, που εκδίδονται κατ’ εξουσιοδότηση των άρθρ. 1, 2, 3 και 4 του νόμ. 1338/1983 (ΦΕΚ 34 Α΄), όπως αυτός τροποποιήθηκε από τους νόμ. 1440/1984 (ΦΕΚ 70 Α΄), 1775/ 1988 (ΦΕΚ 101 Α΄), 1880/1990 (ΦΕΚ 39 Α΄), 1892/1990 (ΦΕΚ 101 Α΄) και το άρθρ. 31 του νόμ. 2076/1992 Ανάληψη και άσκηση δραστηριότητας πιστωτικών ιδρυμάτων και άλλες συναφείς διατάξεις (Α΄ 130), δύναται να ρυθμίζεται αναλόγως κάθε θέμα που είναι αναγκαίο για την εφαρμογή της κυρούμενης με τον παρόντα νόμο Συνθήκης και των σχετικών πρωτοκόλλων και δηλώσεων, που περιλαμβάνονται στην Τελική Πράξη, καθώς και κάθε θέμα αναγκαίο για την εφαρμογή των πράξεων, που εκδίδονται εκάστοτε από τα κανονιστικά όργανα. 2.Με όμοιες κανονιστικές πράξεις, δύναται επίσης να ρυθμίζεται αναλόγως κάθε θέμα αναγκαίο για την εφαρμογή της Ενιαίας Ευρωπαϊκής Πράξης και των σχετικών δηλώσεων, που κυρώθηκε με το νόμ. 1681/1987 (ΦΕΚ 10 Α΄) καθώς και κάθε θέμα αναγκαίο για την εφαρμογή των πράξεων, που έχουν εκδοθεί ή εκδίδονται εκάστοτε, με βάση αυτήν, από τα κοινοτικά όργανα. 3.Με τις ανωτέρω κανονιστικές πράξεις επέρχονται οι αναγκαίες προσαρμογές της κείμενης νομοθεσίας, όταν απαιτείται τροποποίηση ή κατάργηση διατάξεων, που είναι αντίθετες προς τη ρύθμιση, που προβλέπεται από τις αναφερόμενες στις παρ. 1 και 2 Συνθήκες καθώς και στις πράξεις των κοινοτικών οργάνων. «Άρθρ.3.-Πριν από το τέλος κάθε τακτικής συνόδου της Βουλής ο Υπουργός Εξωτερικών ή ο Αναπληρωτής Υπουργός Εξωτερικών, υποβάλλει προς αυτήν έκθεση για την εφαρμογή των συνθηκών της Ενιαίας Ευρωπαϊκής Πράξης και της Ευρωπαϊκής Ένωσης, καθώς και για την εν γένει εξέλιξη της πορείας των σχέσεων Ελλάδας και Ευρωπαϊκών Κοινοτήτων». Το άρθρ. 3 (τρίτο) αντικαταστάθηκε ως άνω από την παρ. Δ άρθρ. 6 Νόμ. 2197/1994 (ΦΕΚ Α΄ 42), Τόμ. 40, σελ. 104, 241. Άρθρο τέταρτο.-Η ισχύς του νόμου αυτού αρχίζει από τη δημοσίευσή του στην Εφημερίδα της Κυβερνήσεως, των δε κυρουμένων πράξεων από την ολοκλήρωση των προϋποθέσεων που προβλέπονται στον τίτλο VII άρθρ. Ρ της Συνθήκης για την Ευρωπαϊκή Ένωση. Με την Φ. 0546/4181/8-20 Οκτ. 1992 (ΦΕΚ Α΄ 171), Ανακοίνωση του Υπουργού Εξωτερικών, γνωστοποιούνται διορθώσεις ορισμένων διατάξεων της άνω Συνθήκης του Μάαστριχτ, που υπογράφηκαν αυτές στη Ρώμη την 17 Ιουλ. 1992. Με Ανακοίνωση του Υπ. Εξωτερικών της 518 Νοεμ. 1993 (ΦΕΚ Α΄ 196) η ανωτέρω Συνθήκη τέθηκε σε ισχύ την 1 Νοεμ. 1993. 